b"\n_START_ARTICLE_\nBonanada\n_START_SECTION_\nTraject\xc3\xb2ria, pres\xc3\xb3 i reconeixement\n_START_PARAGRAPH_\n\xc3\x89s a trav\xc3\xa9s d'una carta escrita per Pere III el Cerimoni\xc3\xb3s dirigida al seu fill -l'infant Joan i futur Joan I el Ca\xc3\xa7ador- el 5 d'octubre de 1373 on trobem la primera refer\xc3\xa8ncia a aquesta comare. La carta del rei Pere III el Cerimoni\xc3\xb3s demanava al seu fill que alliber\xc3\xa9s a Bonanada, a qui havia acusat de causar la mort de la seva promesa Joana de Valois -infanta de Fran\xc3\xa7a- la qual mor\xc3\xad a B\xc3\xa9ziers en el trajecte cap a Perpiny\xc3\xa0, dest\xc3\xad on es pensaven celebrar les noces amb l'infant Joan. Pere III demanava al seu fill que valores com Bonanada des de Val\xc3\xa8ncia podria haver assassinat a Joana de Valois a Fran\xc3\xa7a, i afegia \xc2\xabque si a\xc3\xa7\xc3\xb2 era veer, no ha rey ne gran senyor al m\xc3\xb3n que no fos mort\xc2\xbb_NEWLINE_Tamb\xc3\xa9 la reina Elionor de Sic\xc3\xadlia a trav\xc3\xa9s d'una carta enviada l'endem\xc3\xa0, demanava al seu fill, com havia fet Pere III, l'exculpaci\xc3\xb3 de la llevadora i en defensava el seu honor manifestant la seva plena confian\xc3\xa7a. A m\xc3\xa9s, Elionor de Sic\xc3\xadlia demanava la llibertat de Bonanada per tal que pogu\xc3\xa9s assistir durant el part a Joana d'Emp\xc3\xbaries -germana del propi Joan-. Les demandes dels progenitors van ser ateses i Bonanada va ser absolta._NEWLINE_Havent superat aquest empresonament, la seva reputaci\xc3\xb3 va quedar restablerta i va continuar la seva tasca com a llevadora. L'any 1380 assist\xc3\xad a Elionor d'Arag\xc3\xb3 en el naixement del seu fill Ferran d'Antequera -fill de Joan I de Castella-, el qual acabaria sent Ferran I d'Arag\xc3\xb3._NEWLINE_Va ser requerida per l'infant Joan -qui anys abans l'havia empresonat- perqu\xc3\xa8 pogu\xc3\xa9s assistir a la seva esposa Violant de Bar. Va ser la mateixa Violant de Bar qui demanava els serveis de Bonanada refusant els serveis d'altres llevadores recomanades sobretot per la seva mare, Maria de Fran\xc3\xa7a. Bonanada va atendre els diferents parts de Violant de Bar, per aquest motiu es despla\xc3\xa7ava all\xc3\xa0 on ella estigu\xc3\xa9s."